b'\n_START_ARTICLE_\nThe Final Countdown\n_START_SECTION_\nNastanek skladbe\n_START_PARAGRAPH_\nSkladba bazira na klaviaturskem riffu, ki ga je njen avtor, pevec skupine Joey Tempest, po naklju\xc4\x8dju zaigral in zapisal \xc5\xbee med letoma 1981 in 1982. Leta 1985 ga je po nasvetu basista Johna Lev\xc3\xa9na razvil in dodelal v skladbo, ki jo je skupina sprva nameravala uporabljati kot otvoritveno pesem na svojih koncertih. Kasneje je vendarle padla odlo\xc4\x8ditev, da jo uvrstijo tudi na svojo tretjo studijsko plo\xc5\xa1\xc4\x8do.\n_START_SECTION_\nIzdaja in uspeh\n_START_PARAGRAPH_\nSkladba je iz\xc5\xa1la na istoimenski plo\xc5\xa1\xc4\x8di skupine Europe v februarju 1986; na predlog zalo\xc5\xbebe Epic jo je skupina nato z me\xc5\xa1animi ob\xc4\x8dutki izdala kot prvi single. Njen uspeh je vse presenetil; kmalu se je namre\xc4\x8d za\xc4\x8dela uvr\xc5\xa1\xc4\x8dati na vrhove lestvic po vsem svetu. Zasedla je prva mesta na lestvicah v 25 dr\xc5\xbeavah, med drugim tudi na lestvicah nekdanje Jugoslavije.\n_START_SECTION_\nKoncertna izvedba\n_START_PARAGRAPH_\nSkupina Europe skladbo \xc2\xbbThe Final Countdown\xc2\xab\xc2\xa0izvaja na vseh svojih koncertih od njenega izida do danes, saj je odziv ob\xc4\x8dinstva nanjo vedno bil in je \xc5\xa1e zdaj zelo dober. Najbolj znana \xc5\xbeiva izvedba se je zgodila v Stockholmu na silvestrsko no\xc4\x8d ob prelomu tiso\xc4\x8dletja \xe2\x80\x93 takrat je skupina prvi\xc4\x8d in zadnji\xc4\x8d nastopila z obema kitaristoma, Johnom Norumom in njegovo zamenjavo, Keejem Marcellom.\n_START_SECTION_\nPriredbe\n_START_PARAGRAPH_\nSkladba je od izvedbe do danes do\xc5\xbeivela vsaj 20 priredb. Leta 1994 jo je v slogu NSK (Neue Slowenische Kunst) predelala slovenska skupina Laibach in jo izdala na svojem albumu NATO.'